
Text rozhodnutia
Súd: Krajský súd Bratislava Spisová značka: 6Cbi/164/2006 Identifikačné číslo súdneho spisu: 1006202398 Dátum vydania rozhodnutia: 09. 05. 2016 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2016:1006202398.4 Uznesenie Krajský súd Bratislava v Bratislave v právnej veci žalobcu: PETRODOM trade, s.r.o., Mikulášska 1, Bratislava, IČO: 35 767 090, proti žalovanej: JUDr. Jozefa Dudovičová, správca konkurznej podstaty úpadcu COOP Jednota Považská Bystrica, Spotrebné družstvo Hliny 1412/4, Považská Bystrica, IČO: 00 168 998, zast. JUDr. František Kurnota, advokát, so sídlom Agátová 1313/16, 905 01 Senica, o vylúčenie veci z konkurznej podstaty úpadcu, takto r o z h o d o l : Súd n e p r i p ú š ť a vstup spoločnosti FAKTUM trade, s.r.o., Mikulášska 1, Bratislava, IČO: 35 838 825, do konania na miesto žalobcu. o d ô v o d n e n i e : Žalobou došlou tunajšiemu súdu dňa 20.09.2006 sa žalobca domáhal vylúčenia nehnuteľnosti zo súpisu majetku konkurznej podstaty úpadcu. V odvolaní žalobcu zo dňa 1.6.2007 proti rozsudku tun. súdu č.k. 6Cbi/164/2006-77 zo dňa 26.4.2007 žalobca navrhol, aby namiesto neho vstúpila do konania spoločnosť FAKTUM trade, s.r.o. Podľa § 92 ods. 2 OSP, ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené alebo na koho prešli. Podľa § 92 ods. 3 OSP, súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované. Súd vyzval žalobcu prípisom zo dňa 8.10.2015, aby v lehote 5 dní oznámil súdu či na podanom návrhu na zámenu účastníkov na strane žalobcu trvá a v prípade, že na tomto návrhu trvá, aby v tej istej lehote presne označil účastníka, ktorý má vstúpiť do konania na strane žalobcu a predložil súhlas nového žalobcu so vstupom do konania. Podaním zo dňa 4.11.2015 požiadal žalobca o predĺženie lehoty na podanie vyjadrenia. Súd prípisom zo dňa 30.12.2015 opätovne vyzval žalobcu na oznámenie požadovaných skutočností. Žalobca na opätovnú výzvu súdu nereagoval. Z výpisu z obchodného registra spoločnosti FAKTUM trade, s.r.o. súd zistil, že na túto spoločnosť bol uznesením Okresného súdu Bratislava I, č.k. 3K/1/2007-59 zo dňa 5.3.2007 vyhlásený konkurz (t.j. v čase podania návrhu na zámenu žalobcu bola spol. FAKTUM trade, s.r.o. v konkurze). Za správcu konkurznej podstaty bol ustanovený Mgr. Peter Forgáč. Na základe uvedených skutočností s použitím citovaného ustanovenia zákona mal súd za preukázané, že neboli splnené podmienky na zámenu účastníkov v zmysle ustanovení OSP, pretože žalobca napriek opakovanej výzve súdu nedoplnil správne označenie subjektu, ktorý má v konaní vystupovať ako žalobca a nepredložil ani súhlas navrhovaného žalobcu so vstupom do konania a preto návrhu nevyhovel tak ako je uvedené vo výroku tohto uznesenia. Poučenie: Proti tomuto rozsudku je možné podať odvolanie do 15 dní odo dňa jeho doručenia na Najvyšší súd SR v Bratislave, prostredníctvom Krajského súdu Bratislava, písomne, v štyroch vyhotoveniach. Z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované. V odvolaní sa má ďalej uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

